Brahesborg
Brahesborg, sædegård og gods (2012: 1244 ha) nordøst for Assens på Fyn. Den blev tidligere kaldt Bisbo (1498 Bysbodhe) eller Bispebogård og nævnes 1525 som hørende under Odensebispen. Fra 1638 blev den kaldt Brahesborg, idet den nuværende hovedbygning i årene 1638-56 opførtes for Jørgen Brahe.
Hovedbygningen blev ombygget 1756 og fremstår nu som en bygning i to etager med valmtag. Facadens tre midterste fag, der rummer et stateligt indgangsparti, er ydermere forhøjet med en etage, som afsluttes af en frontispice. På en af ladegårdens bygninger er opsat initialer, våbenskjolde og årstal (1639) fra det gamle porthus.
Til Brahesborgs gods regnes sædegården Brahesborg, avlsgården Vilhelmsborg, der blev oprettet ca. 1850, Brahesborg Barløse Høgsholt skovparter, Falkensteen skovdistrikt samt andre mindre ejendomme. Tidligere lå også Barløsegård (1636-1830) og Orelund (1775-ca. 1830) under godset.